**Kaius Matti Ilmari Niemi** (s. 1974 Helsinki) on suomalainen toimittaja. Hän toimi marraskuuhun 2022 asti *Helsingin Sanomien* vastaavana päätoimittajana. Niemi siirtyi tehtävään 15. syyskuuta 2013 *Ilta-Sanomien* ja *Taloussanomien* päätoimittajan paikalta.

Elämä ja ura
------------

Niemi valmistui ylioppilaaksi Helsingin ranskalais-suomalaisesta koulusta. Niemi opiskeli poliittista historiaa Helsingin yliopistossa. Vuosina 1995–1997 Niemi työskenteli Yleisradiossa radio- ja televisiotoimittajana ja vuosina 1998–1999 Nelosen toimittajana. Vuodet 1999–2005 hän oli *Helsingin Sanomien* ulkomaantoimittaja ja toimi vuonna 2002 Brysselin-kirjeenvaihtajana. Keväällä 2002 Niemi palkittiin Suurella journalistipalkinnolla vuoden journalistina Afganistanin tapahtumista vuonna 2001 tekemästään raportoinnista. Vuodesta 2005 Niemi johti HS:n kaupunkitoimitusta ja aloitti 2007 lehden toimituspäällikkönä. Vuonna 2010 Niemi siirtyi *Ilta-Sanomien* päätoimittajaksi painopisteenään digitaaliset sisällöt.

Vuonna 2008 julkaistiin Niemen teos *Helena Ranta: Ihmisen jälki*, joka on henkilökuva oikeushammaslääkäri Helena Rannasta.

Niemen siirryttyä *Helsingin Sanomien* päätoimittajaksi lehdessä järjestettiin yt-neuvottelut ja sen toimitusorganisaatiota uudistettiin. Syksyllä 2021 kolmea HS:n toimittajaa vastaan nostettiin syytteet turvallisuussalaisuuden paljastamisesta ja turvallisuussalaisuuden paljastamisyrityksestä vuonna 2017 ilmestyneessä Viestikoekeskusta käsitelleessä jutussa. Myös Niemeä epäiltiin rikoksesta, mutta hän välttyi syytteiltä. Niemi ilmaisi huolensa syytteiden vaikutuksesta toimittajien mahdollisuuksiin tehdä tutkivaa journalismia. Niemi osallistui päätoimittajana toimiessaan vuoden 2022 Bilderberg-kokoukseen.

### Ero Helsingin Sanomista

Niemi syyllistyi aamulla 18. marraskuuta 2022 törkeään rattijuopumukseen. Epäilyn tultua julki Niemi ilmoitti iltapäivällä koolla olleelle Sanoman hallitukselle, ettei hän katso voivansa jatkaa tehtävässään *Helsingin Sanomien* vastaavana päätoimittajana. Sanoman hallitus vapautti Niemen tehtävästä. Niemi ilmoitti rikosepäilystä ja erostaan Twitterissä heti ensimmäisten uutisten jälkeen.

Rattijuopumus tapahtui Sanomatalon pysäköintihallissa, jossa Niemi oli kolaroinut autollaan, jota hän oli kertomansa mukaan siirtämässä kadunvarsiparkkiin. Työvuorossa olleet vartijat kuitenkin estivät ulosajoyrityksen ja kutsuivat paikalle poliisipartion. Tapahtumia edeltävänä iltana Niemi oli isännöinyt Sanomatalossa *Helsingin Sanomien* kirjallisuus­palkintojuhlia.

Niemeä vastaan nostettiin syyte törkeästä rattijuopumuksesta 20. joulukuuta 2022. Helsingin käräjäoikeus tuomitsi Niemen 5. huhtikuuta 2023 törkeästä rattijuopumuksesta sadan päiväsakon sakkorangaistukseen, joka hänen tuloillaan oli 23 800 euroa. Niemi ei itse ollut paikalla oikeudenkäynnissä.

### Helsingin Sanomien jälkeen

Niemi siirtyi viestintätoimisto Milttonin kasvu- ja teknologiajohtajaksi sekä osakkaaksi kesäkuussa 2023.

Helmikuussa 2024 Niemi valittiin Toimittajat ilman rajoja Suomi ry:n puheenjohtajaksi.

Tunnustukset
------------

* Bonnierin suuri journalistipalkinto (Vuoden journalisti, 2001)

Lähteet
-------

1. 1 2 3 4  HS:n päätoimittajaa Kaius Niemeä epäillään törkeästä rattijuopumuksesta  18.11.2022. Yle. Viitattu 18.11.2022.
2. 1 2  Mykkänen, Pekka: Kaius Niemestä Helsingin Sanomien vastaava päätoimittaja. *Helsingin Sanomat*.  4.9.2013.  Arkistoitu 4.12.2013. Viitattu 7.3.2023.
3. ↑  Kaius Niemi johtamaan Helsingin Sanomia *Yle Uutiset*.  3.9.2013. Viitattu 7.5.2014.
4. 1 2  Kaius Niemi CV Helsingin Sanomain Säätiö. Viitattu 25.12.2021.
5. ↑  HS:n Kaius Niemestä Vuoden journalisti *Helsingin Sanomat*.  15.3.2002. Viitattu 7.5.2014.
6. ↑  Torsti, Pilvi: Lähelle Helena Rantaa *Helsingin Sanomat*.  22.12.2008. Viitattu 7.5.2014.
7. ↑  Virranta, Riikka: Kaius Niemi: Aika ajoi ohi "kaikki tekevät kaikkea" -mallista *Suomen Lehdistö*.  24.1.2014.  Arkistoitu 3.2.2015. Viitattu 3.2.2014.
8. ↑  Marttinen, Manu: HS:n Kaius Niemi: Viestikoekeskus-syytteillä ei ole mitään vaikutusta Helsingin Sanomien journalismiin *Journalisti.fi*.  3.11.2021. Viitattu 25.12.2021.
9. ↑
10. 1 2  Kaius Niemi kertoo olleensa siirtämässä autoaan parkkihallin ulkopuolelle *Helsingin Sanomat*.  21.11.2022. Viitattu 22.11.2022.
11. ↑  Kaius Niemi *Twitter*.  18.11.2022. Viitattu 18.11.2022.
12. ↑  Kaius Niemi sai syytteen törkeästä rattijuopumuksesta *Helsingin Sanomat*.  20.12.2022. Viitattu 20.12.2022.
13. ↑  HS:n ex-päätoimittaja Kaius Niemelle lähes 24 000 euron sakot törkeästä rattijuopumuksesta – video näyttää kolaroinnin parkkihallissa *Yle Uutiset*.  5.4.2023. Viitattu 5.4.2023.
14. ↑  Nimitykset | HS:n entinen päätoimittaja Kaius Niemi siirtyy Milttonin osakkaaksi *Helsingin Sanomat*.  5.6.2023. Viitattu 5.6.2023.
15. ↑  Vanha-Majamaa, Anton: Helsingin Sanomien entinen päätoimittaja Kaius Niemi on valittu Toimittajat ilman rajoja ry:n johtoon *Yle Uutiset*.  22.2.2024. Viitattu 22.2.2024.

Aiheesta muualla
----------------

* Kaius Niemi Twitterissä

|  |  |  |  |
| --- | --- | --- | --- |
| Helsingin Sanomien logo | Edeltäjä:**Mikael Pentikäinenvt. Riikka Venäläinen** | **Helsingin Sanomien päätoimittaja**2013–2022 | Seuraaja:**vt. Antero Mukka** |

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI

 |
|  |
| Kansalliset | 
* Suomi (KANTO)

 |
|  |
| Henkilöt | 
* Ritva
* Elonet

 |

 |